text: РЕГЛАМЕНТ (ЕС) № 827/2014 НА СЪВЕТА
  от 23 юли 2014 година
  за изменение на Регламент (ЕО) № 974/98 по отношение на въвеждането на еврото в Литва
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 140, параграф 3 от него,
  като взе предвид предложението на Европейската комисия,
  като взе предвид становището на Европейската централна банка,
  като има предвид, че:
  (1)
  Регламент (ЕО) № 974/98 на Съвета (1) предвижда заместването с еврото на валутите на държавите членки, които са изпълнили необходимите условия за приемането на еврото към момента на навлизането на Общността в третия етап на икономическия и валутен съюз.
  (2)
  В съответствие с член 4 от Акта за присъединяване от 2003 г. Литва е държава членка с дерогация съгласно определението в член 139, параграф 1 от Договора за функционирането на Европейския съюз („Договорът“).
  (3)
  Съгласно Решение 2014/509/ЕС на Съвета от 23 юли 2014 г. относно приемането на еврото от Литва на 1 януари 2015 г. (2) Литва изпълнява необходимите условия за приемане на еврото и дерогацията за Литва трябва да се отмени, считано от 1 януари 2015 г.
  (4)
  Въвеждането на еврото в Литва изисква включването ѝ в обхвата на съществуващите разпоредби относно въвеждането на еврото, установени в Регламент (ЕО) № 974/98.
  (5)
  В националния план на Литва за преминаване към еврото се посочва, че евробанкнотите и евромонетите следва да станат законно платежно средство в Литва в деня на въвеждането на еврото като нейна парична единица. Поради това датата на приемане на еврото и датата на преминаване към парична наличност в евро следва да бъде 1 януари 2015 г. Няма да се прилага период на поетапно приключване.
  (6)
  Регламент (ЕО) № 974/98 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕО) № 974/98 се изменя с добавянето на нов ред в таблицата между вписванията за Латвия и Люксембург.
  „Литва
  1 януари 2015 г.
  1 януари 2015 г.
  Не“
  Член 2
  Настоящият регламент влиза в сила на 1 януари 2015 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 23 юли 2014 година.